આ સંદર્ભે વાત કરતાં સરિતા જણાવે છે, ‘છેલ્લા એક વર્ષથી એશિયન ગેમ્સની તૈયારી ચાલી રહી હતી એટલે પરિવારને મળી નથી. ડાંગના અંતરિયાળ વિસ્તારમાં પરિવાર રહેતો હોવાથી ફોન પર પણ મહિનાઓ સુધી વાત થઈ શકતી નથી. હવે ૨૦૨૦ ટોક્યો ઑલિમ્પિકની તૈયારી પહેલાં એક મહિનાનો બ્રેક લઈને માતા-પિતા સાથે સમય વિતાવવાનું આયોજન કર્યું છે અને તેમની નાની-મોટી ઇચ્છાઓ હવે હું પૂર્ણ કરી શકું એટલી સમર્થ છું.’ જકાર્તાથી ૮મી સપ્ટેમ્બરે સરિતા ડાંગ પહોંચી જશે અને ઘરે પહોંચ્યાં બાદ તેની પહેલી ઇચ્છા, આદિવાસી ભોજન નાગલીના લોટનો રોટલો અને અડદની દાળનું શાક ખાવાની છે. હાલમાં કોચની ઇચ્છા મુજબ જ ડાયેટને ફોલો કરતી સરિતા માટે નાગલીનો રોટલો એક મિજબાની છે.